རླུང་དམར་འུར་འུརདུ་དུས་རབས་ཉི་ཤུ་པའི་ལོ་རབས་ལྔ་བཅུའི་དུས་སྨད་དུ་ལོ་རྒྱུས་ཀྱི་རྒྱུ་རྐྱེན་སྣ་ཚོགས་ལ་བརྟེན་ནས་མདོ་སྨད་ཁུལ་དུ་མི་དངོས་གཉིས་ལ་གོད་ཆག་ཆེན་པོ་བྱུང་བ་བྲིས་ཡོད་པ་དང་།བརྩམས་སྒྲུང་དེའི་སྔ་དུམ་གྱི་ཐིགས་སྐུད་གཙོ་བོ་ཨ་ལགས་འབྲོང་ཡིན་པ་དང་།ཕྱི་དུམ་གྱི་མི་སྣ་གཙོ་བོ་བློ་བཟང་རྒྱ་མཚོ་ཡིན་ཞིང་།ཨ་ལགས་འབྲོང་གིས་གཙོས་པའི་རིག་ལྡན་དང་བློ་བཟང་ཚུལ་ཁྲིམས་ལ་སོགས་པའི་མི་སྣ་ལས་དཀར་ནག་དང་།བཟང་ངན།དྲང་ལྡོག་དབྱེ་འབྱེད་མེད་པའི་དུས་སྐབས་ཀྱི་རྣམ་པ་ཇི་བཞིན་མཚོན་ཡོད་པ་དང་།སྣང་ཚུལ་དེ་བོད་མི་ཙམ་མ་ཟད་ཝང་ཨེ་གོ་དང་།སུང་ཅན་ཐོ།དབྱང་ཁེ་བཅས་པའི་རྒྱ་རིགས་ལས་བྱེད་པའི་ལུས་ཐོག་ནས་ཀྱང་མཚོན་ཡོད།བཙོན་པའི་ཁ་གྲངས་ལ་འཆར་གཞི་ཡོད་པ་ལས།ནག་ཉེས་ཡོད་མེད་ལ་མི་བལྟ་ཞིང་།ཐ་ན་ཧུར་བརྩོན་ཅན་རྣམས་ཀྱང་ཁ་གྲངས་མི་ལོན་ཚེ་བཙོན་དུ་བཅུག་པ་ནི་བདེན་པ་རྡོག་རོལ་དུ་གཏོང་བ་ཞིག་རང་ཡིན།དེས་ན་སྒྲུང་རིང་དེས་གོལ་ལམ་དུ་སོང་བའི་ལོ་རྒྱུས་ཀྱི་བསླབ་བྱ་ཞིག་མངོན་སུམ་དབང་པོའི་ཡུལ་དུ་གྱུར་བ་ལྟར་མཚོན་ཡོད།དེ་ལྟར་སྒྲུང་རིང་མེས་པོདང་།སྨུག་པརླུང་དམར་འུར་འུརབཅས་སུ་བོད་མི་རིགས་ཀྱི་འཚོ་གནས་དང་ལས་དབང་།མདུན་ལམ།འདས་ཟིན་དང་ད་ལྟ།མ་འོངས་སོགས་ལ་དོ་ཁུར་གྱིས་དབྱེ་དང་བསམ་གཞིགས་བྱས་པའི་ཁར་དགོངས་ཚུལ་དྲང་པོར་གསུངས་ཡོད་པ་དང་།སྒྲུང་འབྲིང་ཡ་ང་བའི་སྐྱ་རེངསདང་།ཤི་གསོནདུ་ཡང་མི་ཞེས་པ་དེ་ཡང་སྙིང་ཅི་འདྲ་ཞིག་ཡིན་པ་དང་།མིའི་དགའ་སྐྱོ་དང་ཆགས་སྡང།ཕྱི་དངོས་པོའི་འདུན་པ་དང་ནང་བསམ་པའི་འགལ་འབྲེལ་བཅས་པར་མཐའ་གཅིག་ཏུ་བསམ་གཞིགས་ཀྱིས་རྩོམ་པ་པོ་རང་ཉིད་ཀྱི་ཞེ་གཏིང་གི་བསམ་བློ་མཚོན་ཡོད་པས།མི་རང་ཉིད་དང་མི་རིགས་སྤྱིའི་འཚོ་གནས་དང་།ལས་དབང་།མདུན་ལམ་བཅས་ལ་བསམ་གཞིགས་བྱེད་པ་ནི་ཚེ་རིང་དོན་གྲུབ་ཀྱི་བརྩམས་སྒྲུང་གི་ནང་དོན་གལ་ཆེན་ཞིག་ཡིན།